FI Euroopan unionin virallinen lehti C 85/14

Ennakkoratkaisupyyntö, jonka Vestre Landsret (Tanska) on esittänyt 23.12.2013 — Johannes Demmer v. Fødevareministeriets Klagecenter

(Asia C-684/13)

2014/C 85/27

Oikeudenkäyntikieli: tanska

Ennakkoratkaisua pyytänyt tuomioistuin

Vestre Landsret

Pääasian asianosaiset

Kantaja: Johannes Demmer

Vastaaja: Fødevareministeriets Klagecenter

Ennakkoratkaisukysymykset

1) Onko asetuksen N:o 1782/2003 (1) 44 artiklan 2 kohtaan sisältyvää edellytystä, jonka mukaan maatalousala ei ole ”muussa kuin maatalouskäytössä”, ja asetuksen N:o 73/2009 (2) 34 artiklan 2 kohdan a alakohtaan sisältyvää edellytystä, jonka mukaan maatalousmaata käytetään ”maataloustoimintaan tai — – valtaosin maataloustoimintaan”, tulkittava siten, että tuen saamisen edellytyksenä on, että alan ensisijainen käyttötarkoitus on maatalouskäyttö? a) Jos on, unionin tuomioistuinta pyydetään täsmentämään, mitä tekijöitä on otettava huomioon päätettäessä, mikä käyttötarkoitus on ”ensisijaista” käyttöä, jos alaa käytetään samanaikaisesti useisiin eri tarkoituksiin. b) Jos on, unionin tuomioistuinta pyydetään lisäksi toteamaan, tarkoittaako tämä soveltuvin osin sitä, että lentoasemien kiito-, rullaus- ja pysäytysteitä ympäröivät turva-alueet, jotka ovat osa lentoasemaa ja joihin sovelletaan maankäyttöön liittyviä erityissääntöjä ja -rajoituksia, kuten nyt käsiteltävässä asiassa kyseessä olevia, mutta joita samanaikaisesti käytetään nurmen korjuuseen rehupellettien tuotantoa varten, ovat luonteensa ja käyttönsä perusteella tukikelpoisia edellä mainittujen säännösten nojalla.

2) Onko asetuksen N:o 1782/2003 44 artiklan 2 kohtaan ja asetuksen N:o 73/2009 34 artiklan 2 kohdan a alakohtaan sisältyvää edellytystä, jonka mukaan maatalousmaan on kuuluttava viljelijän ”tilaan”, tulkittava siten, että lentoasemien kiito-, rullaus- ja pysäytysteitä ympäröivät turva-alueet, jotka ovat osa lentoasemaa ja joihin sovelletaan maankäyttöön liittyviä erityissääntöjä ja -rajoituksia, kuten nyt käsiteltävässä asiassa kyseessä olevia, mutta joita samanaikaisesti käytetään nurmen korjuuseen rehupellettien tuotantoa varten, ovat tukikelpoisia edellä mainittujen säännösten nojalla?

3) Jos kysymykseen 1b ja/tai kysymykseen 2 vastataan kieltävästi, onko — koska aloja käytetään pysyvänä laitumena rehupellettien tuotantoa varten ja ne toimivat myös kiito-, rullaus- ja pysäytysteitä ympäröivinä turva-alueina — tällöin kyseessä a) virhe, jonka viljelijä olisi voinut kohtuudella todeta asetuksen N:o 73/2009 137 artiklassa tarkoitetulla tavalla, jos aloille on tästä huolimatta myönnetty tukioikeuksia? b) virhe, jonka viljelijä on voinut kohtuudella havaita komission täytäntöönpanoasetuksen N:o 796/2004 (3) 73 artiklan 4 kohdassa tarkoitetulla tavalla, jos aloille on tästä huolimatta maksettu tukea? c) aiheeton maksu, jonka osalta tuensaajan ei voida katsoa toimineen vilpittömässä mielessä komission täytäntöönpanoasetuksen N:o 796/2004 73 artiklan 5 kohdassa tarkoitetulla tavalla, jos aloille on tästä huolimatta maksettu tukea?

4) Mikä ajankohta on merkityksellinen arvioitaessa sitä, a) onko kyseessä virhe, jonka viljelijä on voinut kohtuudella todeta asetuksen N:o 73/2009 137 artiklassa tarkoitetulla tavalla, b) onko kyseessä virhe, jonka viljelijä on voinut kohtuudella havaita komission täytäntöönpanoasetuksen N:o 796/2004 73 artiklan 4 kohdassa tarkoitetulla tavalla, c) voidaanko tuensaajan katsoa toimineen vilpittömässä mielessä komission täytäntöönpanoasetuksen N:o 796/2004 73 artiklan 5 kohdassa tarkoitetulla tavalla?

5) Onko kysymyksessä 4a–4c tarkoitettu arviointi tehtävä kunkin yksittäisen tukivuoden vai kaikkien maksujen osalta?

(1) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29.9.2003 annettu neuvoston asetus (EY) N:o 1782/2003 (EYVL L 270, s. 1).

(2) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19.1.2009 annettu neuvoston asetus (EY) N:o 73/2009 (EUVL L 30, s. 16).

(3) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21.4.2004 annettu komission asetus (EY) N:o 796/2004 (EUVL L 141, s. 18).